钦定古今图书集成/理学汇编/学行典/第248卷 > 王芳
## 钦定古今图书集成/理学汇编/学行典/第248卷 > 王芳

按《苏州府志》：“王芳，字尚义，太仓人。尝访友小直沽，适
慈谿费廷槐字仲津，病卧邸舍，芳与语，叹曰：‘奇士，胡
自困移至寓，具药饵将护陪之。明春与同舟还。夜梦
费堕桥下，拯不得，晨起焚香祝天，病良已。已又病，便
溺狼籍，市瓷缶亲为涤除，费泣曰：‘吾何以报公’？至润
洲，易轻舸，欲抵苏州就医。次吕城，病革，泣谓芳曰：‘生
平心事，百不一申，天乎已矣！倘埋道旁，乞书慈谿费
廷槐不瞑之柩’’！”言脱而逝。芳呼：“仲津达士，胡为猝化！”
摩其眶，不瞑，乃枕尸于股曰：“四海一家，谁非兄弟？骨
肉弗面，命也。君有四弟、两儿，亲养有托，毋更戚戚。”喉
闲砉若有声，目渐瞑。匿尸三日，舟人不觉。抵虎丘，营
棺衾手浴，含殓厝半塘僧舍，讣其家。逾月父至。时环
寺门观者，啧啧，叹有陨涕者。